SKRIFTLIG FORESPØRGSEL E-0179/03

af Patricia McKenna (Verts/ALE) til Kommissionen

(30. januar 2003)

Om: Rådets direktiv 97/11/EF om ændring af direktiv 85/337/EØF

Rådets direktiv 97/11/EF(1) om ændring af direktiv 85/337/EØF(2) om vurdering af visse offentlige og private projekters indvirkning på miljøet indeholder ingen udløbsdato. Med andre ord kan en bygherre, når han har udført en vurdering af virkningerne på miljøet (VVM), vente så længe han vil, før han starter på projektet.

Dette har to følger.

- For det første kan miljøforholdene ændre sig fra tidspunktet for VVM'en til projektets start. Hvis befolkningstallet i et område stiger drastisk over en periode på fem år, er informationerne i VVM'en måske forældede. De anses dog stadig for gyldige.

- For det andet giver det velsituerede bygherrer mulighed for at gennemføre VVM-proceduren for en række projekter, for så at vente så længe de vil, før de starter byggeriet. Lokale myndigheder svæver så i uvished. Alt afhængig af det foreslåede projekts karakter, kan dette have en skadelig indvirkning på den økonomiske, sociale og fysiske situation i det pågældende samfund.

Hvad er Kommissionens holdning hertil?

Har Kommissionen planer om at ændre direktivet for at lukke dette smuthul?

(1) EFT L 73 af 14.3.1997, s. 5.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(6. marts 2003)

Det ærede medlem anmoder om Kommissionens holdning med hensyn til det tidsrum, der kan hengå mellem afslutningen på en miljøindvirkningsvurdering (VVM) i henhold til Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, og iværksættelsen af projektet.

Det ærede medlem anfører, at når en bygherre har afsluttet en VVM, kan han vente så længe han vil, inden han starter projektet, og at miljøforholdene i sådanne tilfælde undertiden kan ændre sig, mens VVM-informationerne fortsat anses for gyldige. Hun påpeger ligeledes, at dette lader de lokale myndigheder svæve i uvished.

Det fremgår ikke klart af oplysningerne fra det ærede medlem, om der henvises til tidsrummet mellem afslutningen af VVM og udstedelsen af tilladelse til gennemførelse af projektet, eller mellem afslutningen af VVM og udstedelsen af tilladelse og den faktiske påbegyndelse af projektet.

I henhold til direktivet skal der foretages en VVM, før der kan gives tilladelse, i forbindelse med projekter, som må forventes at få en betydelig indvirkning på miljøet. Der er ikke fastsat nogen speciel grænse for den mellemliggende periode eller for tidsrummet mellem udstedelsen af tilladelsen og projektets påbegyndelse. Disse spørgsmål er overladt til de enkelte medlemsstater, hvoraf mange har fastsat gænser for den ene af disse perioder eller for dem begge. Desuden er der i nogle medlemsstater mulighed for at anmode om nye informationer eller om en helt ny VVM eller for at knytte visse betingelser til tilladelsen.

Når der ikke er fastsat nogen tidsgrænse, kan der gå nogen tid mellem en VVM og udstedelsen af tilladelse, såvel som mellem tilladelsen og påbegyndelsen af projektet. I første tilfælde må VVM-proceduren nærmere indkredse og vurdere de virkninger, projektet kan få på miljøet. Hvis miljøforholdene

har ændret sig mellem tidspunktet for vurderingen og tidspunktet for tilladelsen, følger det, at det kan være nødvendigt at ajourføre eller udvide VVM-vurderingen i overensstemmelse hermed under hensyn til offentlighedens legitime forventninger og princippet om god administration. Følgelig må der under projekttilladelsesproceduren tages hensyn til oplysninger om formodede, væsentlige miljømæssige virkninger.

For så vidt angår ændring af miljøforholdene efter udstedelsen af tilladelse til projektet, er der i direktivet ikke fastsat nogen tidsgrænse for projektets start. Dog skal det understreges, at det i henhold til direktivet kræves, at alle faktorer, som kan få betydelige virkninger for miljøet, vurderes og tages i betragtning under tilladelsesproceduren.

Kommissionen har på indeværende tidspunkt ingen planer om at ændre direktivet, men det berørte problem kunne blive et af de spørgsmål, der tages op i forbindelse med en eventuel fremtidig revision.